Zagrebačka policija traga za nepoznatim mladićem koji je jučer navečer u tramvaju suzavcem poprskao putnike i vikao nacistički pozdrav, piše Lupiga.

Do incidenta je došlo oko 20 sati u tramvaju broj 6 koji je vozio prema Novom Zagrebu. Nakon što je tramvaj prošao Autobusni kolodvor i križanje s Vukovarskom, mladić u dvadesetim godinama, iz čista je mira počeo salutirati nacističkim pozdravom i vikati "Sieg Heil". Napad je potvrđen i u Policijskoj upravi zagrebačkoj.

– Čim je ušao u tramvaj, na križanju s Vukovarskom, samo je odjednom, ničim izazvan počeo dizati desnicu u zrak i nekoliko puta viknuo ''Sieg Heil – pi... vam materina svima'' – rekli su svjedoci.

Mladić je ušao u verbalni obračun s jednom putnicom kojoj je potom ispred lica upotrijebio suzavac, usmjerivši ga uvis. Mladić je izašao čim su se otvorila vrata tramvaja. Putnica je na rukama dobila lakše opekline, dok je vozačici pozlilo od suzavca i pružena joj je liječnička pomoć. Tramvaj je bio zaustavljen na desetak minuta, a potom ga je u Zapruđu dočekala policija.

Svjedoci nasilnika opisuju kao gotovo izbrijanog mladića, s jedva uočljivom, kratkom irokezom, u ranim dvadesetim godinama, zelenih očiju i visine oko 175 centimetara. Na sebi je imao maslinasto-zelenu tzv. spitfire jaknu i hlače, koje su se dijelu putnika učinile kao dio radnog tamnoplavog odijela, dok drugi navode da su bile maskirne.